Tarjei Romtveit

Tarjei Romtveit (født 1925 på Kjekhusland i Vinje) er en norsk spelemann på hardingfele.
Tarjei Romtveit er tippoldebarn av Torgeir (Tarjei) Augundsson, kjent som Myllarguten (1801-72), kanskje den største slåtteskaper og slåtteutformer for hardingfele gjennom tidene.

Tarjei og hans bror, Aslak, lærte stort sett seg selv å spille da de var smågutter, etter å ha hørt slåttespillet til morfar Aslak Særen. De var også mye hos en gammel lokal spelemann, Olav Vassend. Der fikk de lære, men først og fremst spille som de ville, for Olav var glad i å høre spill, også når det var unge, langt fra utlærte spelemenn som spilte. Tarjei har også vært særlig inspirert av mesterspelemennene Gjermund Haugen, Sigbjørn Bernhoft Osa, Anund Roheim og Jørgen Tjønnstaul.

Alt under andre verdenskrig var Tarjei en god dansespelemann – et omdømme som seinere gjorde ham til en etterspurt og godt likt dansespelemann, både på kappleiker og til fest.

Det var forbud mot forsamlinger under krigen, om så bare for fest og moro. Men det hindret ikke ungdommen. Tarjei kunne snekre, skar materialer på Vinje-saga og fraktet bord og plank langt til skogs, der de bygde danseplatting. De illegale festene ble utlyst på jungeltelegrafen – og folk kom heit fra Dalen og Skafså for å høre spill og danse.

I årene etter krigen stod det dårlig til med interessen for hardingfelespill i Vinje. Etter at mesterspeleren Kristiane Lundhadde sagt at den eneste løsningen var å danne lag, var Tarjei i 1953 med på å stifte Vinje Spilemannslag.[1] Han var formann i laget 1957-61 og 1963-99, altså i førti år. Han var så styremedlem til 2002. I alle disse årene var han musikalsk leder i Vinje Spilemannslag. Slik medvirket han til å gjøre det som for ham selv hadde vært vanskelig tilgjengelig mye lettere å lære seg for de neste generasjonene.

I 1968 deltok Tarjei for første gang på Landskappleiken, der han vant B-klassen. Således rykket han opp til mesterklassen ved første forsøk.

Tarjeis spill er kjennetegnet ved en klar, høystemt tone. Spillet speiler personligheten – en rolig, verdig framtoning, med en velutviklet humoristisk sans og særlig godt humør.

Tarjei har vært en bygdespelemann i ordets rette forstand. Han svarte oftest ja når han ble bedt om å spille, og ble brukt i alle slags anledninger, enten det gjaldt høytidelige åpninger, bryllup, begravelser eller årmålsdager. Han tok sjelden betaling, fordi han kjente seg som en slags misjonær i spillsammenheng. Våren 1945 spilte han første gang til dans i et bryllup. Siden har det blitt dansespill i mange gjestebud og fester.

Tarjei har i alle år gjort en stor innsats for rekruttering til folkemusikken i Vinje og Vest-Telemark. Den var i mange år god, ikke minst takket være innsatsen hans. Han har vært kursleder i felespill et utall ganger, likeledes spelemann på bygdedanskurs. Han har gitt mange barn og ungdommer den første innføringen i hardingfelespill, og vært læremester for viderekomne spelemenn og -kvinner – både hjemme i stuen og i lokaler rundt om i Vest-Telemark. Tarjei har ikke bare vært en tålmodig mann. Men som spillærer var han meget tålmodig. Han mente mangel på tålmodighet hos læreren ville hindre gleden over å lære spill.

Tarjei har også gjort en stor innsats for formidling av folkemusikk. Alt tidlig på 1960-tallet var han første gang med i et fjernsynsprogram, og har vært med på en lang rekke radio- og fjernsynsopptak, og som konsertspelemann. Han var blant de første folkemusikerne som spilte på den nyskapende kulturinstitusjonen Club 7 i Oslo, da Vinje Spilemannslag opptrådte der i 1970.

Tarjei har dessuten vært engasjert i folkemusikkpolitiske spørsmål. Han protesterte ved flere anledninger mot mangelen på folkemusikk i NRK – alment og i distriktssendingene. Han var blant de mange som ikke var enig i at Landslaget for Spelemenn skulle utvide engasjementet sitt til også å omfatte gammeldans og trekkspillmusikk. Han var i 1987 således med og stiftet Norsk Folkemusikk- og Danselag, som hadde til formål å hegne om og utvikle de ubrutte folkemusikk- og bygdedanstradisjonene i Norge, og fremme norsk folkemusikk og bygdedans som fullverdige kunstformer. Men dette betydde ikke at han var motstander av gammeldans. Tvert om spilte han opp gjennom årene til gammeldans i ensembler med trekkspill og hardingfele.

Tarjei ble i 1984 utnevnt til æresmedlem i Landslaget for Spelemenn. I 1988 fikk han Vinje kommunes kulturpris. I 1994 ble han tildelt H.M. Kongens Fortenestemedalje i gull. I 1994 gav han ut CDen «Kvenneslåtten».

Også på andre områder enn spill har Tarjei vært en viktig person i lokalsamfunnet. Han har vært en god kunnskapskilde for Vinje Historielag. Knivsmedhåndverket lå lett for ham, og han var makeløs til få skarp egg i bladet.

Tarjei har vært en ivrig jeger, og var en av stifterne av Vinje Jaktlag omkring 1950.

Norske folkemusikere
Kongens fortjenstmedalje i gull
Personer fra Vinje kommune